**Ministru kabineta rīkojuma projekta**

**„Par valstij dividendēs izmaksājamo valsts akciju sabiedrības „Latvijas gaisa satiksme” peļņas daļu** par **2017. – 2019.gadu” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta rīkojuma projekts „Par valstij dividendēs izmaksājamo valsts akciju sabiedrības „Latvijas gaisa satiksme” peļņas daļu par 2017. – 2019.gadu” (turpmāk – Projekts) sagatavots saskaņā ar Likuma par budžetu un finanšu vadību 5.panta otro daļu, [Publiskas personas kapitāla daļu un  kapitālsabiedrību pārvaldības likuma](http://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums) [28.panta](http://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums#p28) pirmo daļu un Ministru kabineta 2015.gada 22.decembra noteikumu Nr.806 „Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu” (turpmāk – Noteikumi Nr.806) 5.punktu, kas nosaka, ka Ministru kabinets pēc valsts kapitāla daļu turētāja pamatota priekšlikuma ar Ministru kabineta rīkojumu var atļaut noteikt kapitālsabiedrības stratēģijā atšķirīgu prognozējamo dividendēs izmaksājamo peļņas daļu (procentos no prognozētās tīrās peļņas), nekā tas norādīts Noteikumu Nr.806 [3.punktā](http://likumi.lv/ta/id/278921-kartiba-kada-valsts-kapitalsabiedribas-un-publiski-privatas-kapitalsabiedribas-kuras-valsts-ir-dalibnieks-akcionars#p3) vai citos tiesību aktos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts akciju sabiedrība „Latvijas gaisa satiksme” (turpmāk – kapitālsabiedrība) ir valsts kapitālsabiedrība, kurā 100% kapitāla daļu turētāja ir Satiksmes ministrija.  Kapitālsabiedrība ir 100% pašfinansējoša, līdz ar to tā netiek subsidēta no valsts budžeta un nesaņem valsts dotācijas.  Kapitālsabiedrība darbojas stratēģiski svarīgā nozarē, un nodrošina valsts attīstības un drošības interešu īstenošanu, veicot aeronavigācijas pakalpojumu sniegšanu un Latvijas valsts gaisa telpas kontroli.  Kapitālsabiedrība savu darbību īsteno valstij stratēģiski svarīgā nozarē, darbojoties transporta nozares aviācijas apakšnozarē un sniedz pakalpojumus, kas ir būtiski nozares politikas īstenošanai.  Saskaņā ar likuma “Par aviāciju” 42.pantā noteikto, kapitālsabiedrība īsteno Latvijas Republikas gaisa telpas izmantošanas koordināciju un gaisa kuģu lidojumu vadību. Darbību, kas saistīta ar Latvijas Republikas gaisa telpas izmantošanu civilajām un militārajām vajadzībām, koordinē un gaisa kuģu lidojumus vada valsts akciju sabiedrība "Latvijas gaisa satiksme", kas ir gaisa satiksmes pakalpojumu sniedzējs Latvijas Republikā Eiropas Parlamenta un Padomes 2004.gada 10.marta regulas (EK) Nr. 550/2004 par aeronavigācijas pakalpojumu sniegšanu vienotajā Eiropas gaisa telpā (turpmāk - Regula 550/2004) izpratnē un to uzrauga valsts aģentūra “Civilās aviācijas aģentūra”. Kapitālsabiedrības darbības noteicošais mērķis nav peļņas gūšana, bet efektīvas darbības nodrošināšana atbilstoši starptautisko institūciju prasībām un noteiktajam regulējumam.  Vienību maksu veidošanas nosacījumus reglamentē Komisijas Īstenošanas regula (ES) Nr. 391/2013 (2013.gada 3.maijs), ar ko nosaka kopīgu tarifikācijas sistēmu aeronavigācijas pakalpojumiem (turpmāk – Regula 391/2013).  Saskaņā ar Regulas 550/2004 15.panta 1.punktu, tarifikācijas sistēma tiek pamatota ar to aeronavigācijas pakalpojumu izmaksu uzskaiti, kas pakalpojumu sniedzējiem rodas par labu gaisa telpas izmantotājiem. Regulas 391/2013 6.pantā ir strikti definēts, kādas izmaksas var tikt attiecinātas uz aeronavigācijas pakalpojumu sniegšanu. Īpaši izceļams ir Regulas 391/2013 6.panta 3.punkts, kas nosaka, ka daļu no ienākumiem, kuri izriet no aeronavigācijas maksājumiem, var izmantot, lai finansētu kopīgus projektus ar tīklu saistītām funkcijām, kas ir īpaši svarīgi, lai kopumā uzlabotu gaisa satiksmes pārvaldības darbību un aeronavigācijas pakalpojumus. Jebkādas citas izmaksas ir uzskatāmas par neatbilstošām un neattiecināmām. Regula arī nosaka principu, ka tarifikācijas sistēmai jānodrošina izmaksu bāzes un izmaksu sadalījuma starp dažādiem pakalpojumiem pārredzamība, kas nostiprināts Regulas 391/2013 8.pantā. Tādējādi kapitālsabiedrība, apstiprinot tarifu, tajā ir iekļāvusi izmaksas (kapitāla izmaksas), kuras pieļauj Regulas 391/2013 noteikumi, un „peļņa”, kas tiek uzrādīta par katru pārskata gadu, faktiski jau ir iestrādāta tarifā ar nākotnes izlietojumu, atbilstoši Regulas 391/2013 principiem – tikai un vienīgi, lai segtu izdevumus, kas rodas saistībā ar aeronavigācijas pakalpojumu sniegšanu. Ņemot vērā apstākli, ka regulas nosaka atsevišķas tarifikācijas zonas aeronavigācijas pakalpojumiem termināļa zonā un maršrutā, arī pieļaujamās izmaksas ir iekļautas atsevišķos aprēķinos. Tādējādi kapitāla izmaksas (jeb peļņa) saskaņā ar regulu prasībām tiek aprēķinātas atsevišķi.  Peļņa, kas netiek izlietota, lai nodrošinātu aeronavigācijas pakalpojumus, nav pieļaujama, jo tā nav iekļaujama kapitālsabiedrības izdevumos saskaņā ar regulu noteiktajiem tarifikācijas principiem. Konstatējot neatbilstošu izmaksu iekļaušanu tarifā, saskaņā ar Regulas 391/2013 9.pantu, ir noteikta procedūra, kādā tiek aktivizēts brīdinājuma mehānisms, kas var būt iemesls, lai pārskatītu aprēķināto vienības likmi (tarifu).  Saskaņā ar 1969.gada 23.maija Vīnes Konvencijas par starptautisko līgumu tiesībām 27.pantu un likuma „Par Latvijas Republikas starptautiskajiem līgumiem” starptautiskajiem tiesību aktiem ir prioritāte pār nacionālajām tiesību normām, tādejādi nacionālās tiesību normas nedrīkst būt pretrunā ar augstāka spēka tiesību normām.  Līdz ar to, nosakot jebkādu dividendēs izmaksājamo peļņas daļu, faktiski tiktu pārkāptas Regulas 391/2013 prasības.  Kapitālsabiedrības tehniskajam nodrošinājumam un cilvēkresursiem ir jāatbilst starptautiskajiem aviācijas normatīviem un jānodrošina atbilstoša Latvijas Republikas starptautisko saistību izpilde pret gaisa telpas lietotājiem. Šo mērķu sasniegšanai, kā arī Funkcionālās gaisa telpas bloka Darbības uzlabošanas plāna (*Functional airspace blocks (FAB) Performance plan*) ieviešanai nepieciešams veikt investīcijas gan sarežģītu tehnoloģisko iekārtu iegādei (infrastruktūrā) un apkalpošanai, gan lai sagatavotu un uzturētu augsti kvalificētu, starptautiskās sertifikācijas prasībām atbilstošu personālu.  Kapitālsabiedrība pēdējo gadu laikā tehniskās modernizācijas ietvaros ir īstenojusi vairākus nozīmīgus projektus, nodrošinot tehnoloģisko procesu kvalitātes un lidojumu drošības būtisku paaugstināšanos.  Lai turpinātu sniegt drošus un kvalitatīvus pakalpojumus, kā arī, lai īstenotu Regulas 391/2013 prasības, nepieciešams turpināt darbu pie personāla kvalifikācijas uzturēšanas un jaunāko darba tehnoloģiju ieviešanas, kā arī veikt pasākumus dispečeru noslogotības samazināšanai.  Viens no kapitālsabiedrības vidēja termiņa darbības stratēģijā 2017.–2021.gadam noteiktajiem finanšu mērķiem ir vienības maksas līmenis, no tā izriet tādi finanšu rādītāji kā plānotais darbības rezultāts (peļņa), ieņēmumi no aeronavigācijas, kopējais likviditātes rādītājs un saistību pret pašu kapitālu attiecība u.c. finanšu mērķi un rādītāji. Tā kā kapitālsabiedrība savu darbību īsteno valstij stratēģiski svarīgā nozarē, darbojoties transporta nozares aviācijas apakšnozarē un tās darbības primārais mērķis nav peļņas gūšana, bet gan valsts pārvaldes uzdevumu veikšana atbilstoši likuma “Par aviāciju” 42.pantam, kapitālsabiedrības ikgadējo prognozējamo dividendēs izmaksājamo peļņas daļu nepieciešams novirzīt, lai nodrošinātu šādu kapitālsabiedrības stratēģisko mērķu īstenošanu: gaisa satiksmes vadības drošuma un drošības nodrošināšana atbilstoši starptautiskajām prasībām; operacionālās efektivitātes uzlabošanai; optimālas gaisa telpas kapacitātes uzturēšanai; aeronavigācijas pakalpojumu attīstīšanai, kas veicinās vides aizsardzību; kā arī lai ievērotu Eiropas vienotās gaisa telpas tiesību aktus.  Saskaņā ar likuma „Par vidēja termiņa budžeta ietvaru 2017., 2018. un 2019.gadam” 19.panta pirmo daļu minimālo dividendēs izmaksājamo peļņas daļu par 2016., 2017. un 2018.gada pārskata gadu valsts izšķirošajā ietekmē esošām kapitālsabiedrībām (tajā skaitā netiešā izšķirošajā ietekmē esošām kapitālsabiedrībām) nosaka un aprēķina 50 procentu apmērā, bet kapitālsabiedrībām, kurās visas kapitāla daļas tieši vai pastarpināti pieder valstij, 2017.gadā (par 2016.gada pārskata gadu) nosaka un aprēķina 85 procentu apmērā, 2018.gadā (par 2017.gada pārskata gadu) – 80 procentu apmērā un 2019.gadā (par 2018.gada pārskata gadu) – 70 procentu apmērā no attiecīgās kapitālsabiedrības tīrās peļņas, ja likumā „Par vidēja termiņa budžeta ietvaru 2017., 2018. un 2019.gadam” nav noteikts citādi.  Saskaņā ar kapitālsabiedrības 2016. gada revidēto pārskatu peļņa bija EUR 335738, bet prognozētā peļņas nākamajos periodos saskaņā ar šobrīd izstrādāšanas procesā esošo jauno vidēja termiņa stratēģiju 2017.-2021.gadama ir EUR 329000 par 2017.gadu, EUR 2078000 par 2018.gadu (ietverot 2018.gadā plānotos ieņēmumus no kapitālsabiedrībai piederošās administratīvās ēkas atsavināšanas *“Rail Baltic”* projekta realizācijas ietvaros), EUR 336000 par 2019.gadu un EUR 350000 par 2020.gadu.  Likuma „Par vidēja termiņa budžeta ietvaru 2017., 2018. un 2019.gadam” 19.panta otrā daļa nosaka, ka Ministru kabinets normatīvajos aktos noteiktajos gadījumos un kārtībā var pieņemt lēmumu par atšķirīgu dividendēs izmaksājamo minimālo peļņas daļu.  Noteikumu Nr.806 5.punkts nosaka, ka Ministru kabinets pēc valsts kapitāla daļu turētāja pamatota priekšlikuma ar Ministru kabineta rīkojumu var atļaut noteikt kapitālsabiedrības stratēģijā atšķirīgu prognozējamo dividendēs izmaksājamo peļņas daļu (procentos no prognozētās tīrās peļņas), nekā tas norādīts noteikumu Nr.806 [3.punktā](http://likumi.lv/ta/id/278921-kartiba-kada-valsts-kapitalsabiedribas-un-publiski-privatas-kapitalsabiedribas-kuras-valsts-ir-dalibnieks-akcionars#p3) vai citos tiesību aktos. Līdz ar to, lai VAS “Latvijas gaisa satiksme” padome varētu apstiprināt jaunu vidēja termiņa darbības stratēģiju 2017.-2021.gadam, kurā noteikta atšķirīga dividendēs izmaksājamā peļņas daļa par 2017.-2019.gadu ir nepieciešams attiecīgs Ministru kabineta rīkojums.  Saskaņā ar Noteikumu Nr.806 6.3.1.1.apakšpunktu, ņemot vērā kapitālsabiedrības darbību valstij stratēģiski svarīgā nozarē, kas saistīts ar augstu pakalpojumu drošuma un drošības prasību ievērošanu, finansējums, ko kapitālsabiedrība saņem no gaisa telpas lietotājiem par aeronavigācijas pakalpojumu sniegšanu, vidējā termiņa darbības ietvaros ir jāsaglabā kapitālsabiedrības rīcībā tās tehniskās un tehnoloģiskās darbības pilnveidošanai, lai nodrošinātu ilgtermiņa attīstību un aeronavigācijas pakalpojumu kvalitātes un drošuma paaugstināšanai, kas ir kapitālsabiedrības pamatfunkcija saskaņā ar likumu “Par aviāciju”.  Stratēģijā minētajā laika periodā kapitālsabiedrībai ir nepieciešami ieguldījumi aptuveni 40 milj. *euro* apmērā.  Nozīmīgākie investīciju projekti saistīti ar gaisa satiksmes vadības kontroles pakalpojuma spēju attīstību, kur galvenie virzieni ir jauna gaisa satiksmes vadības torņa būvniecība un aprīkošana, kura plānotās ar būvniecību un sistēmu izstrādi saistītās izmaksas ir vismaz 14,5 milj. *euro* nākamajos 5 gados. Nozīmīgs attīstības posms ir gaisa satiksmes vadības sistēmas ATRACC modernizācija 1,5 milj. *euro*. Aeronavigācijas pakalpojumu drošuma uzlabošanas virzienā svarīgas ir investīcijas augstas frekvences daudzvirzienu radiobāku (VOR/DME) tīkla paplašināšanai un modernizācijai augstas precizitātes navigācijas sistēmas (PBN) nodrošināšanai 3,9 milj. *euro* apmērā.  Svarīgs attīstības virziens ir ES normatīvo aktu ieviešana, kas saistīta ar pienākumu Eiropā pāriet uz vienotu jaunākās paaudzes datu apmaiņas formātu gan LGS sistēmās, gan datu apmaiņai ar EUROCONTROL un citām organizācijām, kā arī datu pārraides kanāla saziņai starp pilotu un dispečeri (CPDLC funkcionalitāte) izveide saskaņā ar Komisijas 2015.gada 26.februāra īstenošanas (ES) regulas Nr. 2015/310 ar kuru izdara grozījumus Regulā (EK) Nr. 29/2009, ar ko nosaka prasības datu pārraides pakalpojumu sniegšanai Eiropas vienotajā gaisa telpā, un atceļ Īstenošanas regulu (ES) Nr. 441/2014 prasībām. Šo aktivitāšu īstenošanai nepieciešami 2 milj. *euro*.  Ņemot vērā, ka saskaņā ar likuma “Par aviāciju” 42.pantu kapitālsabiedrība īsteno deleģētās valsts funkcijas - gaisa telpas izmantošanas koordināciju un gaisa kuģu lidojumu vadību, t.i., gaisa satiksmes kontroli, un citas darbības neveic, tās darbība atbilstoši Eiropas Komisijas Pamatnostādņu par valsts atbalstu lidostām un aviokompānijām (2014/C 99/03) 35.punktam nav kvalificējama kā saimnieciska rakstura darbība un uz to nav attiecināmas komercdarbības atbalsta kontroles normas. Satiksmes ministrija ierosina Ministru kabinetam pieņemt lēmumu, ar kuru atļaut kapitālsabiedrības stratēģijā noteikt, atšķirīgu prognozējamo dividendēs izmaksājamo peļņas daļu 0 procentu apmērā no prognozētās tīrās peļņas par 2017.-2019.gadu. |
| 3. | Projekta izstrādē iesaistītās institūcijas | Satiksmes ministrija, valsts akciju sabiedrība „Latvijas gaisa satiksme”. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2018.gads** | | Turpmākie trīs gadi (*euro*) | | |
| **2019.gads** | **2020.gads** | **2021.gads** |  |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas salīdzinot ar kārtējo (2018) gadu | Izmaiņas, salīdzinot ar kārtējo (2018) gadu | Izmaiņas, salīdzinot ar kārtējo (2018) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 167 508 924 | -263 200 | -1 454 600 | -235 200 | Nav attiecināms |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 167 508 924 | -263 200 | -1 454 600 | -235 200 | Nav attiecināms |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 167 508 924 | -263 200 | -1 454 600 | - 235 200 | Nav attiecināms |
| 3.1. valsts pamatbudžets | 167 508 924 | -263 200 | -1 454 600 | - 235 200 | Nav attiecināms |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Projekts šo jomu neskar. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Saskaņā ar stratēģijas projektu „Valsts akciju sabiedrības „Latvijas gaisa satiksme” vidēja termiņa darbības stratēģija 2017. – 2021.gadam”, pieņemot lēmumu par atšķirīgu dividendēs izmaksājamo summu (nosakot 0 procentu likmi), valsts budžetā trijos gados (2018-2020) kopā netiktu pārskaitīti līdzekļi (aprēķinātās dividendes par 2017., 2019. un 2020.gadiem) 1 953 000 euro apmērā. 2021.gada ietekme uz valsts budžetu un pašvaldību budžetiem nav norādīta, jo šis tiesību akts neskar minēto laika periodu. Minētā summa paliktu kapitālsabiedrības rīcībā un tiktu novirzīta kapitālieguldījumu īstenošanai gaisa satiksmes vadības pakalpojumu drošuma uzlabošanas īstenošanai. | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | | Projekta izpildē iesaistītās institūcijas | Satiksmes ministrija. |
| 2. | | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | | Cita informācija | Nav |

Satiksmes ministrs U.Augulis

Vīza:

Valsts sekretārs K.Ozoliņš

Kalniņa,67028233

irisa.kalnina@sam.gov.lv